**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.01.2019, ora 08.00 –17.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.01.2019, ora 7.00**

**RÂURI**

**Debitele au fost, în general, staționare**, exceptând râurile din bazinele hidrografice: Crasna, Barcău, Crişuri şi pe cursul superior al Prutului, unde au fost în uşoară scădere.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Suceava, Moldova, cursurile superioare Trotușului și Prutului și pe râurile din Dobrogea şi sub 30% din mediile multianuale, pe cursul mijlociu al Crasnei şi izolat, în bazinul superior al Argeșului și pe unii afluenți ai Bârladului.

Formațiunile de gheață (gheaţă la mal, năboi și pod de gheaţă) existente în majoritatea bazinelor hidrografice s-au menținut fără modificări importante și au fost în ușoară intensificare pe râurile din Moldova.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare**, exceptând Crişurile şi cursul superior al Prutului, unde vor fi în uşoară scădere.

Sunt posibile creşteri de niveluri și debite pe unele râuri mici din vestul țării, ca urmare a precipitaţiilor slabe prognozate şi cedarii apei din stratul de zăpadă.

Formațiunile de gheață existente în majoritatea bazinelor hidrografice se vor menține fără modificări importante pe râurile din jumătatea de est a țării și vor fi în diminuare și ușoară restrângere pe celelalte râuri.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 16-17.01.2019 **a fost staţionar, având valoarea de 3700 m3/s**, sub media multianuală a lunii **ianuarie (4950 m3/s).**

**În aval de Porţile de Fier debitele au fost în creștere la Gruia și pe sectorul Bechet – Oltenița și în scădere la Calafat și pe sectorul Călărași – Tulcea**.

**Debitul la intrarea în ţară** (secţiunea Baziaş) **va fi staţionar (3700 m3/s).**

În aval de Porţile de Fier, debitele vor fi în creştere pe sectorul Gruia – Călăraşi, relativ staţionare pe sectorul Cernavodă – Vadu Oii şi în scădere pe sectorul Brăila – Tulcea.

**2.** **Situaţia meteorologică în intervalul 16.01.2019, ora 08.00 –17.01.2019, ora 06.00**

**În ţară,** vremea s-a încălzit față de ziua precedentă în cea mai mare parte a țării. Cerul a fost variabil în sud-vest, iar în restul teritoriului a prezentat înnorări temporare. Au căzut precipitații mixte pe arii extinse în Banat și Crișana, iar în Maramureș, local în Transilvania și la munte și izolat în Moldova a nins, în general slab cantitativ. Vântul a prezentat intensificări în regiunile sudice, estice și centrale, cu viteze în general de 45 - 65 km/h, iar la munte a fost tare, s-au atins la rafală 140 km/h și zăpada a fost viscolită. Cu totul izolat, în zona Munților Apuseni, s-a semnalat polei. Stratul de zăpadă era prezent în cea mai mare parte a țării (exceptând suprafețe din sud, sud-estul extrem și din sud-vest) și măsura - în platformele stațiilor meteorologice - până la 228 cm la munte (în vestul Carpaților Meridionali - Cuntu), 51 cm în Maramureș, 49 cm în Moldova, 33 cm în Transilvania, 27 cm în Banat, 24 cm în Oltenia, 23 cm în Crișana, 20 cm în Muntenia și 1 cm în Dobrogea. Temperaturile maxime s-au încadrat între -1 grad la Dej și 11 grade la Târgu Jiu, iar la ora 06.00 se înregistrau valori termice cuprinse între -6 grade la Bozovici și Petroșani și 6 grade la Calafat.

**Observaţie:** *De ieri dimineață de la ora 06.00 au fost în vigoare* ***5 avertizări cod portocaliu*** *și* ***11 atenționări cod galben*** *pentru fenomene meteorologice periculoase imediate, emise precum urmează: avertizări - 2 de SRPV Timișoara, 2 de CNPM pentru Muntenia și 1 de SRPV Bacău; atenționări - 3 de SRPV Bacău, câte 2 de SRPV Craiova, SRPV Cluj-Napoca și SRPV Sibiu și câte 1 de SRPV Timișoara și CNPM pentru Muntenia.*

**La Bucureşti,** vremea s-a încălzit față de ziua precedentă. Cerul a fost temporar noros, iar vântul a suflat slab și moderat. Stratul de zăpadă, măsurat la ora 20.00 în platformele stațiilor meteorologice, era de 13...15 cm. Temperatura maximă a fost de 5 grade la Filaret și Afumați și de 6 grade la Băneasa, iar la ora 06.00 se înregistrau -3 grade la Băneasa și Afumați și -2 grade la Filaret.

**3. Prognoza meteorologică în intervalul 17.01.2019, ora 08.00 –18.01.2019, ora 08.00**

**În ţară,** valorile termice, în special cele diurne, vor fi mai ridicate decât în intervalul precedent și se vor situa peste cele caracteristice datei în majoritatea zonelor, cu precădere în sud-vest. Înnorările vor fi persistente în Maramureș, Crișana, nord-vesul Transilvaniei unde vor fi precipitații slabe mai ales sub formă de ploaie - izolate pe timpul zilei și locale noaptea, iar în zona montană aferentă acestor regiuni vor predomina ninsorile.  În restul țării cerul va fi variabil, dar mai ales dimineața și noaptea, pe arii restrânse în sud și în est, precum și în zonele depresionare va fi ceață sau nebulozitate stratiformă. Izolat, în primele ore ale zilei și pe timpul nopții se va forma polei. Vântul va sufla slab și moderat, cu intensificări la munte, în special în zona înaltă a Munților Apuseni și a Carpaților Orientali, unde va spulbera temporar zăpada. Temperaturile maxime se vor încadra între 0...2 în sudul Moldovei și 11...12 grade în sud-vestul Olteniei, iar cele minime se vor situa, în general, între -7 și 3 grade.

**La Bucureşti,** cerul va fi variabil, cu unele înnorări dimineața, iar vântul va sufla în general slab. Temperatura maximă va fi de 3...5 grade, iar cea minimă de -7...-5 grade. Mai ales în cursul nopții vor fi condiții de ceață.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 16 ianuarie 2019 ora 20 – 17 ianuarie 2019 ora 20.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC ÎNSEMNAT (3)** | **RISC ÎNSEMNAT (3)** |
| **ȚARCU – GODEANU** | **RISC MARE (4)** | **RISC MARE (4)** |
| **PARÂNG - Șureanu** | **RISC MARE (4)** | **RISC ÎNSEMNAT (3)** |
| **Munții Vlădeasa – Muntele Mare** | **RISC ÎNSEMNAT (3)** | **RISC ÎNSEMNAT (3)** |
| **Grupa Nordică a Carpaților Orientali**  **(zona Munților Rodnei)** | **RISC ÎNSEMNAT (3)** | **RISC ÎNSEMNAT (3)** |
| **Grupa Centrală a Carpaților Orientali (zona Munțiilor Călimani – Bistriței - Ceahlău):** | **RISC ÎNSEMNAT (3)** | **RISC MODERAT (2)** |

**Evoluția vremii în ultimele 24 de ore**

Vremea a fost în general închisă. Cerul a fost mai mult noros în majoritatea masivelor, cu excepția masivului Bucegi, unde cerul a fost variabil. Pe arii relativ extinse a nins, cu cantități mai importante în Apuseni și în vestul Meridionalilor, și în general slab în rest. Vântul a suflat moderat din sector predominant nord-vestic, cu intensificări de 100-120 km/h în zonele înalte, temporar viscolind ninsoarea sau spulberând zăpada și de 70-80 km/h în rest. Local s-a semnalat ceață asociată și cu depunere de chiciură. Stratul de zăpadă a crescut mai ales în Occidentali și în vestul Meridionalilor (până la 30 cm la vf. Țarcu, 24 cm la Cuntu, 13 cm la Parâng, 9 cm la Semenic, aproximati 5 cm în Făgăraș, Bucegi și Curbură).

**STAREA STRATULUI DE ZĂPADĂ la data de 16.01.2019, ora 14.00:**

Carpații Meridionali: 209 cm la Bâlea-Lac, 117 cm la Vf. Omu, 223 cm la Cuntu, 74 cm la Păltiniș, 71 cm la Sinaia, 145 cm Vf. Țarcu, 88 cm la Parâng, 56 cm la Predeal, 31 cm la Fundata.

Carpații Orientali: 94 cm la Vf.Lăcăuți, 102 cm la Bucin, 79 cm la Vf. Ceahlău-Toaca, 81 cm la Vf. Călimani, 37 cm la Poiana Stampei, 24 cm la Vf. Iezer-Rodnei.

Carpații Occidentali: 114 cm la Vlădeasa 1400, 98 cm la Semenic, 127 cm la Stâna de Vale, 81 cm la Vf. Vlădeasa.

**EVOLUŢIA VREMII ÎN INTERVALUL: 16.01.2019 ora 20.00 – 17.01.2019 ora 20.00:**

Vremea se va încălzi. Cerul va fi temporar noros în cursul nopții și variabil mâine. Izolat va mai fulgui în cursul serii în Carpații Orientali și Meridionali. Vântul va continua să sufle în general moderat din sector nord-vestic, cu intensificări în zona înaltă ce vor depăși 60-70 km/h iar pe creste 100-120 km/h, viscolind ninsoarea și spulberând zăpada. Local se va semnala ceață asociată și cu depuneri de chiciură.

**Peste 1800 m:** temperaturi minime: -11 la -7 gr.C; temperaturi maxime: -4 la -1 gr.C

**Sub 1800 m:** temperaturi minime: -7 la -3 gr.C; temperaturi maxime: -1 la 4 gr.C.

**STABILITATEA şi EVOLUŢIA STRATULUI de ZĂPADĂ:**

**a). în masivul Făgăraș**

**La altitudini mai mari de 1800 m: RISC MARE (4)**

La altitudini mai mari de 1800 m, ninsorile din ultimele 24 ore au depus pe alocuri mai mult de 20 cm de zăpadă proaspătă, astfel că stratul instabil de la suprafață depășește în general 50 cm. Acest strat este instabil, cu rezistență scăzută și cu o slabă coeziune între cristale. În interior se regăsesc structurile de plăci de vânt formate în ultimele săptămăni în special pe versanții cu expunere sudică și estică, precum și cruste de gheață. Chiar și o supraîncărcare slabă, poate duce la alunecarea stratului instabil de la suprafață, declanșând avalanșe de medii dimensiuni, în unele cazuri putând fi angrenate și straturile inferioare.

**La altitudini mai mici de 1800 m: : RISC ÎNSEMNAT (3)**

La altitudini mai mici de 1800 m stratul de zăpadă este relativ consolidat, însă stratul de suprafață, ce depășește pe alocuri 30 cm, este format din zăpadă recentă, instabilă. Un risc însemnat îl reprezintă depozitele de zăpadă de pe văi și din alte zone adăpostite. Declanșările de avalanșe de mici și medii dimensiuni sunt posibile chiar la supraîncărcăre slabă cu turiști sau schiori, pe pantele suficient de înclinate.

**b). în masivul Bucegi: RISC ÎNSEMNAT (3)**

Ninsorile slabe din ultimele zile nu au depus un strat semificativ de zăpadă, acesta continuând să se consolideze ușor. La peste 1800 m, primii 30-40 cm sunt instabili, fiind formați din zăpadă ușoară, cu o slabă coeziune între cristale. La suprafața stratului s-au format cruste de gheață, în timp ce în interior se găsesc plăci de vânt mai vechi. La supraîncărcări slabe se pot declanșa avalanșe de dimensiuni medii.

La altitudini mai mici de 1800 m, baza stratului de zăpadă este relativ stabilă, însă în partea superioară e instabillă, fiind formată din zăpadă recentă, cu rezistență scăzută. În zonele adăpostite și pe văi se găsesc depozite însemnate de zăpadă. Declanșările de avalanșe sunt posibile la supraîncărcări slabe, pe pantele suficient de înclinate.

**c).** **în masivele Țarcu – Godeanu : RISC MARE (4)**

La peste 1800 m, ninsorile abundente din ultimele 24 ore au depus un strat consistent de zăpadă, ușoară și instabilă, ce depășește pe alocuri 30 cm. În următoarele 24 de ore ninsorile vor continua, astfel că stratul de zăpadă proaspătă va depăși 50 cm. Vântul a favorizat depunerea și acumularea zăpezii în zonele adăpostite și pe văi, iar acolo stratul instabil de la suprafață este de dimensiuni chiar mai mari. În profunzime stratul este relativ compact, dar prezintă numeroase plăci de vânt, în special pe versanții estici și sudici. La supraîncărcări slabe se pot declanșa avalanșe de dimensiuni medii, iar în zonele cu acumulări însemnate, avalanșele pot fi și de dimensiuni mai mari.

La altitudini mai mici de 1800 m, stratul de zăpadă este mai scăzut, însă în zonele adăposite s-au format depozite mai însemnate. Stratul de la suprafață este instabil, fiind constituit din zăpadă recentă ușoară, iar declanşarea avalanşelor va fi posibilă chiar şi la supraîncărcări slabe, pe pantele cu înclinație mare.

**d). în masivul Parâng – Șureanu:**

**La altitudini mai mari de 1800 m: RISC MARE (4)**

La altitudini mai mari de 1800 m, deși zăpada din partea superioară a stratului (primii 40-50 cm) s-a mai tasat şi compactat uşor, aceasta rămâne de tip pulver, uşoară şi puţin stabilă. Mai ales pe versanții sudici, se întâlnesc numeroase plăci de vânt de grosimi variabile. Vântul de la nivelul crestelor a spulberat zăpadă spre zonele adăpostite, unde s-au acumulat cantităţi mai mari de zăpadă. Avalanșe medii și mari se pot declanșa pe pantele înclinate, atât spontan, cât și la supraîncărcări slabe.

**La altitudini mai mici de 1800 m: : RISC ÎNSEMNAT (3)**

La altitudini mai mici de 1800 m stratul este puţin stabil, iar pe văi şi în zonele adăpostite sunt formate troiene ce pot avea un volum considerabil, astfel că, pe pantele suficient de înclinate, declanşarea avalanşelor este posibilă chiar şi la slabe supraîncărcări.

**e). în Munții Vlădeasa – Muntele Mare: - RISC ÎNSEMNAT (3)**

În ultimele 24 ore s-au depus pe alocuri peste 20 cm de zăpadă proaspătă, iar ninsorile vor continua în următorul interval. Stratul este format acum în partea superioară, în primii 40-50 cm, din zăpadă tip pulver, cu rezistență scăzută și coeziune slabă între cristale. În profunzime, se regăsesc plăci de vânt și cruste de gheață, iar stratul de zăpadă este mediu stabilizat. Chiar și la supraîncări mici se declanșa avalanșe de dimensiuni mici sau medii prin alunecarea stratului de pulver peste straturile mai vechi.

**f). în Grupa Nordică a Carpaților Orientali (zona Munților Rodnei): RISC ÎNSEMNAT (3)**

La peste 1800 m stratul este format din zăpadă instabilă, depusă peste un strat ușor consolidat, unde regăsim plăci de vânt mai vechi și cruste subțiri de gheață. În funcție de relief, dimensiunea actualului strat variază semnficativ, de la 20-30 cm până la câțiva metri în zonele adăpostite. Pe pantele mai înclinate, declanşarea avalanşelor va fi posibilă chiar şi la supraîncărcări slabe. În zonele cu acumulări considerabile, prin angrenarea straturilor inferioare, se pot forma avalanșe de dimensiuni mai mari.

La altitudini mai mici de 1800 m stratul de zăpadă are dimensiuni mai reduse și este relativ stabilizat, avalanșele fiind posibile doar în cazuri izolate, la supraîncărcări mari.

**g). în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC ÎNSEMNAT (3)**

Ninsorile vor continua în următoarele 24 ore, stratul de zăpadă proaspătă putând depăși 15 cm. La peste 1800 m, în primii 30-40 cm, găsim un strat de zăpadă recentă, ușoară, cu un grad scăzut de rezistenţă şi coeziune între cristale. Atât la suprafață, cât și în profunzime, stratul de zăpadă are în compoziție plăci de vânt (recente și mai vechi), cu precădere pe versanții sudici și estici. Pe văi și în zonele adăpostite sunt depozite mai însemnate de zăpadă. Pe pantele cu înclinare mare, declanşarea avalanşelor va fi posibilă chiar şi la supraîncărcări slabe.

**La altitudini mai mici de 1800 m: RISC MODERAT (2)**

La altitudini mai mici de 1800 m stratul este relativ stabil la bază, iar avalanșele sunt posibile doar în cazuri izolate, la supraîncărcări mari, în special în zonele cu acumulări mai mari de zăpadă și cu pante foarte înclinate.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■ - pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**APM Argeş şi ABA Argeş-Vedea** revin cu informaţii referitoare la producerea la data de 15.01.2019, ora 10.00, a unei poluări cu 80 litri ţiţei şi 150 l apă de zăcământ a râului Cotmeana (irizaţii pe cca 1000 m liniari) şi a 5 mp sol pe malul acestuia din cauza coroziunii unei conducte aparţinând OMV Petrom în zona loc. Poiana Lacului, judeţul Argeş, la cca 250 m de sonda 1331. În urma deplasării la faţa locului a reprezentanţilor ABA Argeş Vedea au fost constatate următoarele:

- S-a oprit pomparea, s-au luat măsuri de reparare a conductei prin izolarea acesteia şi montarea unei şarniere.

- Reprezentanţii OMV Petrom au montat 6 baraje absorbante şi de paie în 3 zone distincte, pe o lungime de 1500m, acţionându-se şi cu materiale de tip spill sorb.

-Pe râul Cotmeana se observau irizaţii de produse petroliere pe o distanţă de 1000m. Se va reveni cu informaţii suplimentare.

**ABA Mureş şi APM Harghita**  revin cu informaţii referitoare la producerea, la data de 14.01.2019, la ora 13.45, unei poluări accidentale cu ape uzate fecaloid-menajere cu miros puternic, pe pârâul Belcina, afluent de dreapta al râului Mures, la cca. 12m aval pod str. Belchiei, intravilan oras Gheorgheni, județul Harghita, manifestată printr-o culoare închisă spre negru a apei și miros puternic. Personal de specialitate din cadrul S.H. Gheorgheni (SGA Mureş) s-a deplasat în teren pentru investigaţii şi prelevări de probe de apă. S-au recoltat probe de apă de suprafață și apă uzată din sursa de evacuare în pr.Belcina.

-S-a constatat existenţa unei evacuări de ape uzate fecaloid menajere la ora 13:45 prin punctul de descărcare reţea ape pluviale în pr. Belcina. O posibilă cauză fiind neetanşeitatea între reţeaua pluvială şi reţeaua de canalizare menajeră. Debitul de evacuare era de cca.25l/s. S-a dispus remedierea defecţiunii si raportarea în scris a momentului remedierii.

- S-a stopat evacuarea de ape uzate în aceeaşi zi la ora 15.10. Nu s-a înregistrat mortalitate piscicolă.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 15.01.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 15.01.2019 - 16.01.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE